Slæmt veður og ófærð í nágrenni Borgarness Mjög slæmt ferðaveður er nú víða um vestanvert landið . Um klukkan 22 höfðu margir bílar verið stopp í lest á veginum undir Hafnarfjalli en þar geysar óveður , eða upp í 29 m.sek í hviðum . Björgunarsveitin Brák hefur aðstoðað ökumenn frá því um miðjan dag í Borgarnesi og nágrenni og eru björgunarsveitarmenn á fjórum bílum við aðstoð . Mest er um útköll vegna bíla sem ekið hafa útaf í lélegu eða engu skyggni . Ekki er vitað um alvarleg óhöpp þrátt fyrir veðurhaminn . Fjölmargir eru veðurtepptir í Borgarnesi þar sem fullt er í gistirými . Hópur fólks fékk að gista í Menntaskóla Borgarfjarðar , meðal annars í kjallara þar sem rekin er æskulýðsmiðstöð bæjarins . Veðurstofan gerir ráð fyrir að áfram verði hvasst , einhver úrkoma og því ekkert ferðaveður á þessum slóðum í nótt . Veður verður skaplegra á morgun .